Bacterie periculoasă depistată în rețeaua de apă a Spitalului de Pediatrie Ploiești. „Au fost luate măsuri urgente”
Apa de la Spitalul de Pediatrie Ploiești este contaminată cu bacteria Pseudomonas aeruginosa, arată rezultatele unei probe prelevate în cadrul monitorizării permanente a sursei de apă. Consumul acesteia a fost interzis, precum și spălarea biberoanelor și a veselei cu apa de la robinet, noi probe fiind prelevate din mai multe zone ale unității sanitare. Apa Nova Ploiești a precizat că analizele efectuate au indicat potențiala prezență a bacteriei în rețeaua interioară de apă a spitalului, informează Agerpres.